Andijonda Lacetti haydovchisi tuman sababli piyodani urib ketdi. Jabrlanuvchi kasalxonada vafot etdi

Andijon viloyati Izboskan tumanida 12-dekabr kuni 23 yoshli haydovchi quyuq tuman sababli yo‘l chetida harakatlanib ketayotgan piyodalarni ko‘rmay qolgan va ulardan birini urib ketgan. Bu haqda Ichki ishlar vazirligi Yo‘l harakati xavfsizligi bosh boshqarmasi xabar berdi.
Ma’lum qilinishicha, 12-dekabr kuni soat, taxminan, 18:30 da Izboskan tumani “Beshterak” MFY hududidan o‘tgan 4R-432 avtomobil yo‘lining 5-kilometrida Lacetti avtomobilida harakatlanib kelayotgan 1997-yilda tug‘ilgan haydovchi yo‘lning chetidan ketayotgan piyodalarning noto‘g‘ri harakati natijasida ulardan birini urib yuborgan.
Jabrlanuvchi tuman tez tibbiy yordam bo‘limiga olib borilgan, biroq ko‘rsatilgan tibbiy yordamga qaramay kasalxonada vafot etgan.
Ayni paytda mazkur YTH bilan bog‘liq holatlar Andijon viloyati IIB YHXB va mutasaddi tashkilotlar tomonidan o‘rganilmoqda.